text: দৈনিক পূর্বকোণ | বাংলাদেশে আধুনিক সংবাদপত্রের পথিকৃৎ পণ্যবাহী যানে যাত্রী নিলে কঠোর ব্যবস্থা
  ২১ মে, ২০২০ | ১০:৩৭ অপরাহ্ণ
  করোনা মহামারির কারণে চলমান সাধারণ ছুটিতে যেসব পণ্যবাহী যানবাহন যাত্রী পরিবহন করবে তাদের বিরুদ্ধে কঠোর আইনগত ব্যবস্থা নেয়া হবে বলে জানিয়েছে সড়ক পরিবহন ও মহাসড়ক বিভাগ। আজ বৃহস্পতিবার (২১ মে) এ সিদ্ধান্ত জানিয়েছে বলে এক সংবাদ বিজ্ঞপ্তিতে জানানো হয়েছে।
  বিজ্ঞপ্তিতে বলা হয়, দেশব্যাপী সড়ক-মহাসড়কে পণ্যবাহী যানবাহনে যাত্রী পরিবহন করা যাবে না মর্মে নিষেধাজ্ঞা স্বত্ত্বেও কোনও কোনও পণ্যবাহী যানবাহন কৌশলে যাত্রী পরিবহন করছে, যা সরকারি আদেশ অমান্যের সামিল এবং সড়ক পরিবহন আইন-২০১৮ অনুযায়ী শাস্তিযোগ্য অপরাধ।
  সাধারণ ছুটির ধারাবাহিকতায় ৩০ মে (শনিবার) পর্যন্ত সড়ক পরিবহন ও মহাসড়ক বিভাগ সম্প্রতি এক আদেশে গণপরিবহন বন্ধের সিদ্ধান্ত বর্ধিত করে এবং পণ্যবাহী যানবাহনে যাত্রী পরিবহন করা যাবে না মর্মে নিষেধাজ্ঞাও আরোপ করে।